Dôležité oznamy pre rodičov
Dodržiavanie času prevádzky MŠ Mučín
Prevádzka MŠ Mučín je od 7.00 hod. do 16. 00 hod.
Dieťa od zákonného zástupcu/sprievodnej osoby preberá službukonajúca učiteľka, ktorá zaň zodpovedá od jeho prevzatia až po odovzdanie zákonnému zástupcovi /alebo inej splnomocnenej osobe/ alebo učiteľke, ktorá ju v práci strieda. Preberanie detí medzi učiteľmi je evidované v evidencii dochádzky detí na základe aktuálneho zoznamu detí s podpismi preberajúcej a odovzdávajúcej učiteľky.

Dieťa od rodičov osobne preberá učiteľka v ranných hodinách od 7.00 hod. Doporučený čas príchodu detí do MŠ je do 7.45 hod.
V prípade neskoršieho príchodu alebo skoršieho  odchodu  dohodne učiteľka čas príchodu/odchodu so zákonným zástupcom, aby sa nenarušil priebeh výchovno – vzdelávacieho procesu ostatných detí. 
Neprevzatie dieťaťa pedagogickým zamestnancom
Prevzatie dieťaťa môže pedagogický zamestnanec odmietnuť, ak zistí, že jeho zdravotný stav nie je vhodný na prijatie do MŠ alebo má podozrenie na infekčné ochorenie, alebo javí znaky choroby (malátnosť, hnačkové ochorenie, zápal očí, vyrážky typické pre infekčné ochorenia, nápadné znaky silného prechladnutia). Ak zákonný zástupca neuzná dôvody na neprebratie dieťaťa do MŠ, pedagogický zamestnanec môže požadovať potvrdenie od lekára pre deti a dorast o aktuálnom zdravotnom stave (Zákon č. 355/2007 § 24 ods.9 Z. z. Zákon o ochrane, podpore a rozvoji verejného zdravia a o zmene a doplnení niektorých zákonov). 
Preberanie dieťaťa z MŠ
Pedagogický zamestnanec odovzdá dieťa zákonnému zástupcovi, alebo inej, zákonným zástupcom písomne splnomocnenej osobe (staršej ako 10 rokov).
Pedagogický zamestnanec dieťa neodovzdá jemu neznámej osobe ani osobe, ktorá nie je písomne splnomocnená. 
Zákonným zástupcom sa odporúča, aby ráno informovali učiteľku, ak nevyzdvihne dieťa zákonný zástupca, ale iná splnomocnená osoba. 
Odporúčaný čas preberania detí je: 

· 12.00 hod. – deti, ktoré sú prijaté na poldennú výchovu a vzdelávanie
· od 15.00 hod. – deti, ktoré sú prijaté na celodennú výchovu a vzdelávanie
V prípade, že rodičia majú súdnym rozhodnutím, prípadne predbežným opatrením obmedzené preberanie detí, je potrebné o tom písomne (fotokópiou úradného rozhodnutia) informovať riaditeľku MŠ.
Neprítomnosť dieťaťa v MŠ

Neprítomnosť dieťaťa a odhlásenie zo stravy oznámi rodič deň vopred najneskôr do 13.00 hod., najpozdejšie v deň neprítomnosti do 7.30 hod.
Oznamovanie neprítomnosti dieťaťa/odhlasovanie zo stravy: telefonicky (047/437 88 54, 0918 826 937) prípadne osobne riaditeľke MŠ alebo vedúcej ŠJ. 

Ak dieťa nepríde do materskej školy 3 dni, jeho neprítomnosť ospravedlňuje zákonný zástupca.

Ak dieťa chýba viac ako 3 dni z dôvodu choroby, riaditeľ materskej školy požaduje lekárske potvrdenie.

Ak dieťa nie je prítomné v materskej škole 5 a viac dní a nie je choré, iba trávi čas napr. so starou mamou, ide na dovolenku s rodičmi a pod., pri návrate dieťaťa do materskej školy zákonný zástupca predkladá písomné vyhlásenie o tom, že dieťa neprejavuje príznaky prenosného ochorenia a nemá nariadené karanténne opatrenie (ktoré nesmie byť staršie ako jeden deň).

